dh-unibe/image-text_koenigsfelden-charters-post-1500 huggingface dataset:
Wir, nachbenempten Ruͦdolf Binder, des räts, Gerold Edlibach und Hanns Ustri, burgêr Zürich,
all dry pfleger des Heilgen Geistes spitals Zürich, meister Johanns Ochszner, ouch des räts, und
diser zyt spitalmeister, bekennen offennlich mit disem brieff als dann ein aͤptissin
unnd convent des gotzhus Küngsfeldenn Elszbethen Buͤllerin, diser zyt pfruͤnderin in
ob bemelten spital Zürich, iro zweyhundert Rinisch guldin schuldig hinusz ze geben
uff den xv tag des manets meyens hat uff hütt datum die obgenannt aͤptissin
und ir convent ùnns als zuͦ des spitals handen in namen der genandten Elszbethen
Buͤllerin ùberantwurt, uszgericht und bezalt zweyhundert Rinisch guldin, mit sampt
dem zinsz hievon gefallen. harumb so laszenn unnd sagenn wir fùr ùnns und ùnser
nachkomēn in namen der genannten Elszbethen Buͤllerin und ir erben ✳ und wer
deszhalb quittung bedarff der obgenannten zweyhundert Rinischer guldin, ouch des
zinses und costens daruff erganngen, gar und genntzlich fry, quitt, ledig unnd losz,
in crafft dis brieffs, dar inn wir, obgenannten pfleger und meister des spitals,
gemein insigel fùr ùnns und die bemellten Elszbethen Buͤllerin und ùnnser
aller erben und nachkomen offennlich getruckt haben, der geben ist uff
zinstag vor sant Thoman, des heiligen zwoͤlffbotten, tag, nach der gepurtt Cristi
gezallt fùnffzechennhundert zwenntzig unnd sèchsz jar. ✳ ✳
Konigsf. 934
Staatsarchiv
AARGAU
Königsfeld̄
1526 .
T ✳ 34 ✳